જોકે આ પણ એક લેસન હતો. આપણે જેને નોન-વેજ ગણતા હોઈએ તેને ત્યાંના લોકો વેજ પણ ગણી શકે. એકંદરે એવું લાગ્યું કે બીફ અને પીગનાં માંસને ત્યાંના લોકો નોનવેજ ચોક્કસ ગણે છે, બાકીની આઇટમ્સ માટે સાવચેત રહેવું સારું. એટલે જ અમેરિકામાં પહેલાં અઠવાડિયામાં જો ભોગેજોગે બહાર ખાવાનું હોય અને એ પણ જાતે ઓર્ડર કરવાનું હોય, અને એમાંય જો તમે ચુસ્ત શાકાહારી હોવ તો ભૂખ્યા રહેવાની શક્યતા ઘણી. સૌથી મોટી સમસ્યા તો ઓર્ડર લેનારી શું કહે છે તે સમજવાની થાય. એ માત્ર ‘યુ વોન્ટ ટુ ઇટ હીયર ઓર ટુ ગો?’ એટલે કે ‘અહિં ખાશો કે પેક કરી આપું’ એટલી સામાન્ય વાત પહેલીવાર સાંભળો તો ‘બોલી તો અંગ્રેજીમાં જ પણ કંઈ સમજ ન પડી’ એવું થાય. છેવટે બઘવાઇ જઈ એનો જવાબ ન આપી શકીએ. અથવા તો નાના છોકરા કરે એમ, પેલી છેલ્લે બોલી એ (ટુ ગો) ભૂલમાં બોલી નાખીએ તો હાથમાં પેક કરેલી સેન્ડવીચની કેરી બેગ આવી જાય!